Адметнае месца ў гісторыі беларускай культуры і літаратуры займае Уладзімір Андрэевіч Калеснік, імя і літаратурная творчасць якога добра вядомы ў нашай краіне і далёка за яе межамі.

Нарадзіўся будучы пісьменнік у в. Сіняўская Слабада Карэліцкага раёна Гродзенскай вобласці ў сялянскай сям’і. Вучыўся ў Навагрудскай гімназіі, затым – Навагрудскім педагагічным вучылішчы. У гады Вялікай Айчыннай вайны дзевятнаццацігадовы юнак стаў антыфашыстам, падпольшчыкам, потым – партызанам, начальнікам штаба партызанскага атрада. З 1945 па 1949 г. У. Калеснік вучыўся ў Мінскім педагагічным інстытуце, а ў 1945–1952 гг. – у аспірантуры пры гэтым жа інстытуце. Працаваў загадчыкам кафедры літаратуры Бабруйскага настаўніцкага інстытута (1952–1954), з 1954 г. – у Брэсцкім педагагічным інстытуце (старшым выкладчыкам, загадчыкам кафедры беларускай літаратуры). У 1958 г. стаў кандыдатам філалагічных навук, у 1983 г. – прафесарам. Больш за 40 гадоў аддаў У. Калеснік выкладчыцкай працы ў Брэсцкім педагагічным інстытуце. Сярод яго вучняў – вядомыя ў нашай краіне навукоўцы-беларусісты В. Ляшук, А. Майсейчык, Г. Малажай, М. Аляхновіч, І. Сацута, У. Гніламёдаў, С. Рачэўскі, Г. Ішчанка, У. Барысюк, М. Новік, У. Сенькавец і інш. За гэты час У. Калеснікам створана, па сутнасці, свая школа педагагічнага майстэрства. У 1979 г. яму было прысвоена ганаровае званне заслужанага работніка вышэйшай школы Беларусі. Акрамя педагагічнай дзейнасці займаўся грамадскай. Быў першым кіраўніком Брэсцкага абласнога аддзялення Саюза пісьменнікаў Беларусі, доўгі час узначальваў літаратурнае аб’яднанне пры абласной газеце “Зара”. Вучоны плённа супрацоўнічаў з Інстытутам літаратуры імя Я. Купалы Нацыянальнай акадэміі навук Беларусі, з’яўляўся членам вучонага савета, падрыхтаваў шэраг раздзелаў для акадэмічных выданняў.

У друку з літаратурна-крытычнымі, літаратуразнаўчымі і дакументальнымі творамі У. Калеснік выступаў з 1952 г. Адна за адной выйшлі яго кнігі “Паэзія змагання: Максім Танк і заходнебеларуская літаратура” (1959), “Час і песні” (1962), “Зорны спеў” (1975), “Ветразі Адысея: Уладзімір Жылка і рамантычная традыцыя ў беларускай паэзіі” (1977), “Максім Танк” (1981), “Лёсам пазнанае” (1982), “Тварэнне легенды” (1987), “Янка Брыль” (1990), “Усё чалавечае” (1993, Літаратурная прэмія імя І. Мележа 1994). Шырокі тэматычны абсяг даследчыка: фальклор; заходнебеларуская літаратура; беларуская старажытная літаратура; жыццё і дзейнасць Ф. Скарыны і М. Гусоўскага, Я. Купалы і У. Жылкі, М. Танка і Я. Брыля; сучасная паэзія; пераклады беларускай паэзіі на польскую мову; творчасць асобных украінскіх, польскіх майстроў слова. У творчасці У. Калесніка спалучаліся пафас даследчыка і публіцыста, навуковая добрасумленнасць і яскравасць крытычных характарыстык. Яго працы вызначаюцца імкненнем да аб’ектыўнасці і шматбаковасці даследавання, уменнем стварыць жывыя творчыя партрэты грамадскіх і літаратурных дзеячаў. Уладзімір Калеснік – аўтар звыш дзесяці кніг літаратурна-крытычных нарысаў, літаратурных партрэтаў, дакументальна-мастацкіх аповесцей, палемічных артыкулаў, рэцэнзій, падручнікаў і дапаможнікаў для вышэйшых навучальных устаноў. Сумесна з А. Адамовічам і Я. Брылём ён стварыў унікальную дакументальную кнігу “Я з вогненнай вёскі...” (1975), падрыхтаваў грунтоўныя раздзелы ў “Гісторыі беларускай савецкай літаратуры” (1964), “Истории советской многонациональной литературы” (1971), “Истории белорусской советской литературы” (1977). У апошнія гады свайго жыцця пісаў і рыхтаваў да выдання кнігу ўспамінаў “Доўг памяці”. Асобныя фрагменты публікаваліся ў перыёдыцы, але кніга была надрукавана толькі ў 2005 г.

За ўдзел у напісанні двухтомнага даследавання “История белорусской дооктябрьской литературы” і кнігі “История белорусской советской литературы” (выдадзены ў 1977 г.) У. Калеснік атрымаў Дзяржаўную прэмію Беларусі імя Я. Коласа (1980). Ён таксама ўзнагароджаны ордэнамі Айчыннай вайны І ступені, “Знак Пашаны”, Дружбы народаў, медалём Францыска Скарыны і інш.

Матэрыял падрыхтаваны ў 2012 г.